কোনো ব্যক্তিয়ে যৌন অভিপ্ৰায় অবিহনে শিশুৰ গাল স্পৰ্শ কৰাটো আইনৰ অধীনত যৌন নিৰ্যাতন বুলি গণ্য কৰা নহয় বুলি ব' ম্বে উচ্চ ন্যায়ালয়ে শেহতীয়াকৈ এক গোচৰ সন্দৰ্ভত ৰায় প্ৰদান কৰে। ব' ম্বে উচ্চ ন্যায়ালয়ৰ ন্যায়াধীশ সন্দীপ কে চিন্দেয়ে পকচো (POCSO) আইনৰ অধীনত গোচৰ ৰুজু কৰা এজন অভিযুক্তক জামিন প্ৰদান কৰি কয় যে, "যৌন অভিপ্ৰায় অবিহনে গাল স্পৰ্শ কৰিলে যৌন নিৰ্যাতনৰ অপৰাধ বুলি গণ্য কৰা নহ' ব, যি পকচো আইনৰ ধাৰা ৭-ৰ অধীনত নিৰ্ধাৰণ কৰা হৈছে।" মূল ঘটনা অনুসৰি মাংসৰ দোকান চলাই থকা এজন ৪৬ বছৰীয়া ব্যক্তিক ২০২০ চনত তেওঁৰ মাংসৰ দোকানত এগৰাকী নাবালক ছোৱালীক অনুপযুক্তভাৱে স্পৰ্শ কৰাৰ অভিযোগত পকচো (POCSO) আইনৰ অধীনত গ্ৰেপ্তাৰ কৰা হৈছিল। যাৰ পিছত, নাবালিকা গৰাকীৰ মাতৃয়ে থানেৰ ৰাবোডি আৰক্ষী চকীত এখন এজাহাৰ দাখিল কৰে আৰু তেতিয়াৰ পৰা, অভিযুক্তজন মাংস বিক্ৰেতাজনক কাৰাগাৰত ৰথা হৈছিল। পকচো (POCSO) আইনৰ ধাৰা ৭ ত কোৱা হৈছে যে, "কোনো এজন ব্যক্তিয়ে যৌন অভিপ্ৰায়েৰে শিশুৰ গোপন অংগসমূহ স্পৰ্শ কৰা বা যৌন অভিপ্ৰায়েৰে আন যিকোনো কাম কৰে, লগতে ইচ্ছাৰ বিৰুদ্ধে শাৰীৰিক সম্পৰ্ক কৰাৰ চেষ্টা চলাই, তেনেবোৰ কাৰ্য্যক যৌন নিৰ্যাতন কৰা বুলি গণ্য কৰা হয়।" আনহাতে, ন্যায়াধীশ শিন্দে কৈছিল যে "প্ৰাথমিক মূল্যায়নে এইটো পৰামৰ্শ নিদিয়ে যে অভিযুক্তজনে যৌন অভিপ্ৰায়েৰে ভুক্তভোগীৰ গাল স্পৰ্শ কৰিছিল।" ইপিনে, অভিযুক্ত ব্যৱসায়ী জনৰ হৈ হাজিৰ হোৱা অধিবক্তা ৰামপ্ৰসাদ গুপ্তাই কৈছিল যে, "এইটো এটা ব্যৱসায়িক প্ৰতিদ্বন্দিতাৰ ঘটনা আৰু ইয়াৰ বাহিৰে ইয়াত অন্য কোনো কাৰণ সংযোজিত হৈ থকা নাই।" তেওঁ লগতে কয় যে, "গোচৰটোৰ তদন্ত সম্পূৰ্ণ হৈছে আৰু এখন অভিযোগপত্ৰও দাখিল কৰা হৈছে।"